"Inspire Talk สนามบันดาลใจ" ห้องสมุดที่อยู่ใกล้บ้าน เด็กและเยาวชน คนในชุมชน สามารถเข้าถึงและใช้งานได้
นายชัชชาติ สิทธิพันธุ์ ผู้ว่าราชการกรุงเทพมหานคร ร่วมงานนายอินทร์สนามอ่านเล่น ตอนสนาม กระชับมิตรและเสวนากิจกรรม "Inspire Talk สนามบันดาลใจ" ณ สามย่านมิตรทาวน์ฮอลล์ ชั้น 5 เขตปทุมวัน พร้อมเปิดเผยว่า ปัจจุบันเยาวชนสนใจการอ่านหนังสือมากขึ้น ถือเป็นเรื่องที่ดี เนื่องจากหนังสือเป็นแหล่งข้อมูลและความรู้ในการประกอบการตัดสินใจ สำหรับการใช้ชีวิตในเรื่องต่างๆ จึงต้องสร้างนิสัยในการอ่านและส่งเสริมการรักการอ่านให้มากขึ้น ซึ่งปัจจุบันมีวิธีการอ่านหนังสือหลายรูปแบบ อาทิ หนังสือเสียง (Audiobook) รายการ Podcast หรือ e-book จากสื่ออิเล็กทรอนิกส์ต่างๆ ดังนั้น ผู้เขียนหนังสือและผู้ผลิตหนังสือก็ต้องปรับปรุง รูปแบบเพื่อตอบสนองความต้องการของผู้บริโภคด้วยผู้ว่าราชการกรุงเทพมหานคร กล่าวเพิ่มเติมว่า ปัจจุบันกรุงเทพฯมีโครงสร้างสำหรับรองรับการอ่านพอสมควร โดยมีห้องสมุด 34 แห่ง มีบ้านหนังสืออีกเป็นร้อยแห่ง ซึ่งต้องเพิ่มประสิทธิภาพให้หน่วยงานที่กำกับดูแลเรื่องห้องสมุด เพื่อให้ทุกคนเข้าถึงหนังสือได้ เนื่องจากห้องสมุดที่สำคัญที่สุดคือ ห้องสมุดที่อยู่ใกล้บ้าน เด็กและเยาวชนรวมถึงคนในชุมชนสามารถเข้าถึงและใช้งานได้ โดยมีอาสาสมัครหรือเจ้าหน้าที่ประจำห้องสมุดคอยให้คำแนะนำและสอนหนังสือให้เด็กในชุมชน จึงต้องสร้างห้องสมุดที่สวยงามมีคุณภาพ มีหนังสือดีๆ ใกล้บ้าน และปรับตัวให้เหมาะกับการดำเนินชีวิตของคนในกรุงเทพฯ เช่น อาจเปิดในเวลาที่คนเลิกงาน เปิดในวันหยุด ให้บริการอินเทอร์เน็ต WiFi เป็นต้น รวมถึงเพิ่มห้องสมุดเชิงรุกเป็นรูปแบบรถ Mobile Unit ให้มากขึ้น เพื่อเข้าสู่ชุมชน โดยหมุนเวียนไปตามชุมชนต่างๆ ให้เด็กในชุมชนสามารถยืมหนังสือแล้วหมุนเวียนนำมาคืนได้